text: Forpurrede blodigt familieopgør
  15 april 2011 kl. 09.31
  Politiet i Kolding forpurrede i nat et voldeligt familieopgør, da de blev advaret om, at en vred mand fra Sønderborg var på vej efter at have truet et familiemedlem på livet.
  Politiet ønsker ikke at beskrive episoden, som skete på Agtrupvej i Kolding i detaljer. 
  - Der er tale om interne familiestridigheder, siger vicepolitikommissær Svend Holm fra lokalpolitiet i Kolding, til jv.dk.
  En bror til gerningsmanden ringede og advarede politiet kl. 3.30, om at broren var på vej fra Sønderborg. Truslerne var rettet mod et tredje familiemedlem. Politiet ønsker ikke at fortælle, hvad truslerne gik ud på. 
  Kort efter traf politiet en person i området. Han flygtede, men blev anholdt.
  
  Havde pistol med?
  Anmelderen har oplyst til politiet, at hans ophidsede bror fra Sønderborg var bevæbnet med en pistol. Politiet fandt dog ikke skydevåben i området. 
  Der blev fundet en hammer, som politiet formoder, at gerningsmanden havde medbragt og kylet væk under jagten. 
  Gerningsmanden sigtes for trusler på livet. Den påvirkede gerningsmand blev anbragt i detentionen. I løbet af dagen overvejes det, om hans skal fremstilles med krav om fængsling.
  